
	בית המשפט המחוזי בתל אביב - יפו
	ת"צ 35787-05-21 פלסר נ' מפעל הפיס (חל"צ)  

	לפני כבוד השופט עודד מאור                                                    
	19 פברואר 2023


	המבקש
	זאב פלסר
ע"י ב"כ עוה"ד ש' אבני וע' פלסר

	
נגד


	המשיב
	מפעל הפיס (חל"צ)
ע"י ב"כ עוה"ד נ' אגמון, ש' גליק וג' רבינוביץ



	פסק דין



"אַל תְּהִי צַדִּיק הַרְבֵּה, וְאַל תִּתְחַכַּם יוֹתֵר, לָמָּה תִּשּׁוֹמֵם" (קוהלת, ז, טז)

1. שוויון לאנשים עם מוגבלות הוא מנשמת אפה של חברת בני אנוש. 
הזכות לשוויון וכבוד של אנשים עם מגבלות יונקת את חיותה לא אך מכח חוק שוויון זכויות לאנשים עם מוגבלות אלא מזכותו הבסיסית של אדם לכבוד ומההכרה שאדם נברא בצלם, שהם ערכי יסוד טבעיים של אדם.
עם זאת, אין לעשות בחוק השוויון שימוש באופן שעלול להוביל לתוצאות אבסורדיות, לא הגיוניות ואף לפגיעה חברתית רחבה; קבלת הבקשה לאישור תובענה ייצוגית המונחת לפני, עלולה להוביל לתוצאה שכזו.

מבוא 
2. המבקש הגיש בקשה לאישור תובענה ייצוגית כנגד המשיב, מפעל הפיס, בטענה שמפעל הפיס לא עומד בחובתו לספק בנקודות המכירה שלו (ביתנים ודלפקים) הפרוסים ברחבי הארץ, מושבים מותאמים לאנשים עם מוגבלות.

3. המבקש טוען שמפעל הפיס לא עמד בחובתו מכוח חוק שוויון זכויות לאנשים עם מוגבלות, תשנ"ח – 1998 (להלן: "חוק השוויון")  לספק מושבים מותאמים לאנשים עם מוגבלות. עילות התביעה המקוריות הן: (1) הפרת החובה מכוח תקנה 52(ב) לתקנות שוויון זכויות לאנשים עם מוגבלות (התאמות נגישות לשירות), התשע"ג-2013 (להלן: "תקנות השוויון"), אשר קובעת ש"בשירות מסחרי יספק החייב מושב מותאם על פי בקשתו של אדם עם מוגבלות;" הפרת תקנה 23(א)(1) לתקנות השוויון, במידה שייקבע שלא מדובר בשירות מסחרי; הפרות של איסור ההפליה מכח הוראת סעיף 19ו לחוק השוויון, אשר מקימה חבות בעוולות שונות מחוק השוויון ופקודת הנזיקין [נוסח חדש], התשכ"ח-1968.


4. אמירות המבקש לפיהן למפעל הפיס קיימת מדיניות מפלה כלפי אנשים עם מוגבלות, וזאת בשים לב לשלוש בקשות לאישור תובענה כייצוגית  הוגשו כנגדה בעניין זה, אינן רלוונטיות באשר בית המשפט בוחן את העניין הנמצא לפניו. מעבר לכך, לא ניתן להסתייע באותן בקשות לאישור אותן הוא הציג כעדות שיטה למדיניות מפלה, כאשר העניינים שם הסתיימו בהסדרים עוד טרם הוגשה תשובת מפעל הפיס והסדר גישור.

עובדות המקרה וטענות הצדדים
5. מפעל הפיס הוא גוף ציבורי המפעיל הגרלות ומשחקי מזל, וזאת גם באמצעות נקודות מכירה  הפרוסות במרחב הציבורי ברחבי הארץ.

6. המבקש טוען שביום 4.5.2021, הגיע לנקודת מכירה של מפעל הפיס ברחוב ז'בוטינסקי בפתח תקווה במטרה לקנות ולמלא כרטיס הגרלה "דאבל לוטו" (להלן: "כרטיס ההגרלה").  המבקש טוען שאמר למוכר  שהוא נכה והוא מתקשה לעמוד, ולכן ביקש מהמוכר כיסא עם משענות ידיים על מנת שיוכל להתיישב ולמלא את כרטיס ההגרלה. בתגובה, אמר לו המוכר שאין לו כיסא עם משענת, והציע לתת לו שרפרף במקום.  המבקש טען שלאחר שהתקשה להתיישב על השרפרף, הציע לו המוכר לקנות כרטיס הגרלה אוטומטי ("לוטומטי"), שבו המחשב בוחר אקראית את המספרים להגרלה. המבקש הסכים, קנה את הכרטיס ועזב את נקודת המכירה.

7. המבקש טוען שמפעל הפיס מפר את חובתו לספק מושבים מותאמים לאנשים עם מוגבלות בניידות (שלא עם כיסא גלגלים) שהגיעו לנקודת המכירה שלו, וכתוצאה מכך גרם לו נזק בלתי ממוני: "[המבקש] התקשה להתיישב ולקום מהשרפרף וחש אי-נוחות, וגם רגשות שליליים של כעס, תסכול, זלזול בנגישות לאנשים עם מוגבלות בניידות, הפליה ועגמת נפש" (ראו פסקה 13 לבקשה). 

8. עילות התביעה אשר עליהן מתבסס המבקש הן חוק השוויון, תקנה 52(ב) לתקנות השוויון  כאמור וכן תקנה 23(א) לתקנות השוויון. העיגון המשפטי בו נתלה המבקש נמצא בתקנה 52(ב) לתקנות השוויון, הקובעת כי "בשירות מסחרי... לבקשת אדם עם מוגבלות, יספק החייב מושב מותאם". וכן, תקנה 23(א) לתקנות השוויון, לפיה "במקום שממתין בו הציבור לקבלת שירות ציבורי או להזמנתו, יספק החייב ... מושב..." . 
בהקשר זה, מציין המבקש בסיכומיו כי "אין חולק שהמשיבה היא 'גוף ציבורי' ועוסקת בסניפים ב'שירות ציבורי' מסוג 'מסחר' שיווק ומכירה של מוצרים שונים" (פסקה 17 לסיכומים). לחילופין, טוען המבקש שאם יוחלט שלא מדובר ב"שירות מסחרי" אלא בשירות ציבורי אחר, אזי עדיין חלה על המשיבה חובה לספק מושבים מותאמים בנקודות המכירה מכוח הוראת תקנה 23(א)(1) לתקנות השוויון.

9. עוד טוען המבקש, כי חוק השוויון אוסר על הפליה של אנשים עם מוגבלות דרך הפרת תקנות או בדרך אחרת אשר מתוארת בסעיף 19ו לחוק השוויון (פסקה 62 לבקשה). מכאן, המבקש טוען שמפעל הפיס חב בעוולה מכוח סעיפים 19נא(א) ו-(ב)(1) ו-(2) לחוק השוויון. סעיף 19נא(ב)(1) קובע כי הפרת סעיפים 19ה ו-19ו לחוק יקימו למבקש עילה לפיצויים של עד 50,000 שקלים חדשים ללא הוכחת נזק, וכך גם סעיף 19נא(ב)(2) עבור הפרת התקנות מכוח סעיף 19יב  (פס' 71-67 לבקשה). 

10. בסיכומיו, טוען המבקש שבהעדר מושב מותאם הוא סבל מרגשות שליליים, וקנה מוצר אחר מזה שרצה (כרטיס לוטומטי בהם המספרים נבחרים אקראית על ידי המחשב ולא כזה הכולל מספרים אותם ניתן לסמן עצמאית). בנוסף, טוען המבקש בסיכומיו ש"אלמלא מוגבלותו יכול היה למלא את כרטיס ההגרלה וליהנות מהשירות בסניף בעמידה "כמו כולם". וגם אם היה (חלילה) בכסא גלגלים גם אז היה יכול לקבל שירות  ליד הנציג "כמו כולם" – בישיבה ליד הדלפק המונמך".

11. מנגד, מפעל הפיס טוען שיש לדחות את הבקשה לאישור התובענה ולחייב את המבקש בהוצאות. מפעל הפיס טוען ביחס לתקנה 52 לתקנות השוויון, כי מדובר בחובה לספק מושב מותאם רק לפי בקשה, ו"נקשה לחשוב על אדם בעל מוגבלות אשר יבקש כי יוצא לו כיסא, קל וחומר כיסא מותאם שהינו רחב מימדים, על מדרכה או בקניון תוך חסימת המעבר לציבור" (פסקה 12 לתשובה לבקשה). 
מעבר לכך, טוען מפעל הפיס כי המשותף לתקנות רבות העוסקות במושבים מותאמים הוא שהדרישה בהן נוגעת רק לחצרים שהחייב בביצוע התאמות הנגישות אמון עליהם. זאת בניגוד למצב בדוכני המשיב, אשר אזור ההמתנה שבהם הוא המרחב הציבורי (פסקה 13-17 לתשובה לבקשה).

12. ביחס לטענת המבקש מכוח תקנה 23(א) לתקנות השוויון, טוען מפעל הפיס שאין היא חלה בעניינו, שכן היא עוסקת במקומות המתנה, ו"בביתני ודלפקי מפעל הפיס אין כלל מקומות המתנה" (פסקה 6 לתשובה לבקשה). מפעל הפיס מדגיש את לשון התקנה, אשר אומרת שחובת ההנגשה של המושבים המותאמים היא במקום בו ממתין הציבור לקבלת השירות הציבורי "סמוך לעמדת השירות" (פסקה 7 לתשובה לבקשה). בנוסף, טוען מפעל הפיס כי המושבים הנדרשים מכוח תקנה 23(א) הם מושבי קבע, ולא מושבים לפי בקשה כפי שטוען המבקש (פסקה 37 לתשובה לבקשה).
13. לבסוף, טוען מפעל הפיס שגם במידה שחלה עליו חובה לספק מושבים מותאמים בדוכנים, חובה זו נסוגה מפני שיקולים של בטיחות הציבור. הוא מבסס את טיעון זה על תקנות אחרות דוגמת תקנה 23(ב)(4) לתקנות השוויון, אשר אמנם אינה חלה ישירות במקרה זה, אך היא קובעת באופן מפורש כי מושבים מותאמים "יותקנו כך שלא יהוו מכשול" (פסקה 48-47 לתשובה לבקשה). מכאן, מסיק מפעל הפיס כי תקנה כללית כמו תקנה 52(ב) לא יכולה לעמוד בסתירה לתקנה ספציפית אחרת על ידי חיוב של התקנת מושבים מותאמים בכל נסיבה.

14. ביחס להפרת האיסור על הפליה מכוח סעיפים 19ו ו-19ג, טוען מפעל הפיס שיש להבחין בין אי ביצוע הנגשה של שירות באותם מקרים שבהם זה מתחייב, לבין האיסור להפלות אדם מחמת מוגבלותו באופן אקטיבי (פסקה 78 לתשובה לבקשה). כך, לשיטתה, גם אם הייתה חובת הנגשה שהופרה על ידי המשיבה, אין זה אומר שהמשיבה עברה גם על דרישות איסור ההפליה מכוח סעיף 19ו ו-19ג. על פי המשיבה, הפרה של סעיפים אלה מתייחסת למצב בו היא הייתה "מסרב[ת] לתת לאנשים עם מוגבלות שירות בשל מוגבלותם" (פסקה 77 לתשובה לבקשה).

15. מפעל הפיס סבר בסיכומיו שבקשת האישור "מעמידה במבחן את גבולות מידת הסובלנות של ערכאה שיפוטית בפני הליכי סרק... וכי הבקשה מבוססת על פרשנות מעוותת ואבסורדית של הוראות הדין", וביקש לדחות את הבקשה לאישור מאחר שתובענה ייצוגית אינה הדרך היעילה וההוגנת להכרעה במחלוקת ולא עומדת בדרישות הדין לאישורה".

הסדר דיוני 
16. התיק נקבע להוכחות, אולם הצדדים הגיעו להסכמות לפיהן המחלוקת היא משפטית, והצדדים יסכמו טענותיהם בכתב ועל יסודן יינתן פסק הדין.

בסיכומיו, זונח המבקש את מרבית טענותיו ומציב לדיון את השאלה "האם תקנה 52(ב) לתקנות שוויון זכויות לאנשים עם מוגבלות (התאמות נגישות לשירות), תשע"ג – 2013 מחייבת את המשיבה לספק מושב מותאם עם מוגבלות בדוכנים וביתנים של מפעל הפיס".

אם כך, הדיון יתמקד בשאלה זו. 


דיון והכרעה
על תכלית חוק השוויון  
17. מטרת חוק השוויון היא להגן על הזכות הבסיסית לשוויון, לכבוד ולחרות של אדם עם מוגבלות, ולעגן את זכותו של כל אדם להשתלבות מלאה והשתתפות פעילה ושוויונית בחברה. זאת,  באמצעות מתן מענה הולם לצרכיו המיוחדים באופן שיאפשר לו לחיות את חייו בעצמאות מרבית, בפרטיות ובכבוד, תוך מיצוי מלוא יכולתו (סעיף 2 לחוק שוויון זכויות).
המחוקק קבע שיש לבצע שינויים והתאמות לאנשים עם מוגבלות לצורך הגשמת תכלית זו, שנועדו  להבטיח שהם יוכלו לעשות שימוש בשירותים ובמוצרים באופן שווה לאחרים. 

18. חוק שוויון זכויות ותקנותיו קובעים הסדרים ליצירת השוויון המהותי ומיגור ההפליה, אולם זאת באופן שקול, המאזן בין הזכות להנגשה לבין החובה להנגשה. חובת ההנגשה איננה בלתי מוגבלת, אלא היא חובה סבירה בהתחשב בנסיבות העניין. למסקנה זו ניתן להגיע לאור הוראות חוק השוויון,  הקובעות כי על חייב להתאים ולהנגיש שירות או מוצר אלא אם קיים נטל כבד מדי לגבי הוראות ההנגשה (ראו: סעיף 19יג ו- 19יג1 לחוק השוויון).

אם כך – עלינו לקרוא את הוראות הדין באופן שנועד להגשים את תכלית השוויון, אולם בשים לב לכך שצריך שההתאמה תהא סבירה, מידתית ויש להוסיף ולומר - גם אפשרית.

19. נקודת המוצא בענייננו היא שעצם פעולת רכישת כרטיס ההגרלה בנקודת מכירה של מפעל הפיס הוא שירות מסחרי. 
ככלל, נקודת המכירה של מפעל הפיס מוצבת במרחב הציבורי (בין בביתן ברחוב ובין בדלפק בקניון), ורכישת הכרטיס מתבצעת כאשר הרוכש נמצא במרחב הציבורי ולא בשטח שבהחזקת נותן השירות המסחרי. זאת, בשונה מכניסה לחנות מסחרית או סופרמרקט, המהווה חלל שנמצא בהחזקת נותן השירות המסחרי. 
ניתן לדמות רכישת כרטיס הגרלה בנקודת המכירה של מפעל הפיס לרכישת מוצרים בדוכנים בשוק, או אפילו לרכישת מוצרים בשירותים מקוונים, כאשר שימת הלב לכך שאין דרישה בדין כי השירות המסחרי יהיה באמצעות נציג שירות.

20. ויודגש: פעולת רכישת כרטיס ההגרלה בנקודת המכירה של מפעל הפיס היא עניין של זמן קצר מאוד. 
אמירתו הכללית של המבקש במהלך דיון קד"ם לפיה המתין 7 דקות טרם קבלת השירות, איננה בגדר עדות; המבקש לא הוזהר כדין; לא נחקר על אמירה זו בחקירה נגדית; ולא למותר לציין שהוא אפילו לא הצהיר על כך בכתב במסגרת הבקשה לאישור. משכך, לא מצאתי שניתן לקבוע ממצא עובדתי מדבריו גם לאור התרשמותי מהאופן וההקשר שבהם הדברים נאמרו.

21. ככלל, אדם מגיע לנקודת המכירה באופן עצמאי, בדרך כלל תוך כדי הליכה וכשנקודת מכירה נקרית בדרכו, עוצר הוא לרגע קט לרכישת כרטיס ההגרלה, אם יש צורך מתעכב מעט לגירודו או על מנת למלא אותו, וממשיך הלאה לדרכו. המדובר בפעולה קצרת מועד, אגבית.
ככל שקיימת המתנה לרכישת הכרטיס ההגרלה, היא מקרית ואיננה חלק מהשירות. מובן שניתן לבקש את עזרת המוכר במקרה הצורך, דבר שעשוי להפחית את עוצמת הרגשות השליליים שעלול לחוש אדם בשל אי הנוחות שנגרמה לו - ככל שנגרמה - ואידך זיל גמור.

על לשון החוק ועל נשמתו של החוק
22. על פני הדברים, קריאה פורמליסטית-מילולית של לשון תקנה 52(ב) לתקנות השוויון הקובעת ש"לבקשת אדם עם מוגבלות, יספק החייב מושב מותאם", עשויה להוביל למסקנה בה אוחז המבקש. לפיה, קיימת חובה לספק כיסא מותאם לבקשת בעל מוגבלות בשירותי מסחר וכך גם בנקודת מכירה של מפעל הפיס, וִיהִי מָה.
עמדת המבקש האמורה עלולה להוביל למצבים בלתי אפשריים שלא יעלו על הדעת; כך למשל כשאדם מנהל שיחה טלפונית או שיחה מקוונת (צ'אט) עם מי שמספק לו שירותי מסחר, או כשהוא רוכש באמצעות אתר אינטרנט של חברה מסחרית מוצר. הרי לא יעלה על הדעת כי במקרים אלו יסופק לו לאותו אדם מושב מותאם, או בכלל. ברי כי המחוקק לא התכוון למקרים מעין אלו. 

23. הנה כי כן, מתברר שקיימים מצבים בהם לא אפשרי לפעול על פי לשון התקנה כפשוטה, לכן יש להמשיך ולקרוא את הוראות הדין קריאה ריאלית-מהותית.  

24. תרצו – לא ניתן להתעלם מנשמתו של החוק; רק כאשר נופחים לתוך מילות החוק נשמת חיים, הופך הוא לנפש חיה, מתחיל הוא לפעול את פעולתו, וכך מתקיים רצונו של המחוקק (בענייננו – מחוקק המשנה) הלכה למעשה.
השופט המנוח חיים ה' כהן כתב עוד בשנת 1976 שחובתו של השופט הוא ללשון החוק, אולם גם לכוונתו ולרוחו: "אעיז ואוסיף כשם שנאמנותו של השופט נתונה לרוח החוק המפיח בו חיים, כן נתונה נאמנותו לרוח החוק המשרה עליו חסד ואמת – הלא הוא  'יופיו' של החוק. הכוונה אינה ליופיו החיצוני (elegantia juris) כי אם ליופיו הפנימי – הוא היופי המשיב נפש והמשמח לב והמאיר עיניים, העושה את החוקים 'נחמדים מזהב ומפז רב מתוקים מדבש ונופת צופים' או לשון חול - מעין יצירת אמנות מושלמת המרהיבה עיננו במידותיה ובטבעיותה ובאנושיותה, בכח ביטויה ויושר תכליתה וטוהר ברייתה" (ח' ה' כהן, "פרשנות נאמנה – תלתא משמע" (משפטים ז 8 (תשל"ו)).

25. כאמור, לא די בקריאה המילולית של הוראת הדין אלא עלינו לבחון גם את נשמתה של ההוראה החוקית; אין גוף ללא נשמה; אין חיים ללא נשמה. גוף בלא נשמה הוא ריק, חלול וחסר.
ידיעת החוקים אין משמעה לאחוז במילה הכתובה, אלא ברוחם ובעוצמתם (sacire leges non hoc est verba aerum tenere, sed vin ac potestatem). 

26. כך אמרתי, וכך אעשה:
מקריאה רחבה של חוק השוויון כחלק ממסגרת נורמטיבית שלמה, לא ניתן להורות לנותן שירות מסחרי לספק כיסא מותאם שיוצב בשטח שאינו בהחזקתו או שאינו ברשותו, דבר שאף עלול להוות מפגע, מטרד או אף שיהיה בניגוד להוראות דין אחר. 
היינו – יש לערוך איזון  בין החובה להנגשה באמצעות כיסא מותאם, לבין המידתיות והאפשרות החוקית לעשות כן, כאשר חובה זו יכולה להתקיים רק בשטח שהוא נמצא פיזית בשליטת נותן השירות.

27. לענייננו – המדובר בנקודת מכירה הממוקמות במרחב הציבורי, ולא מעט מהמקרים ממוקמות נקודת המכירה בביתנים המוצבים על המדרכות, דבר המקשה על מעבר הולכי הרגל, מצר את מרחב תנועתם ואף עלול לגרום לסכנה. משכך, לא ניתן לחייב את מפעל הפיס להציב כסאות במרחב הציבורי במצב דברים זה. 

28. גם דלפקי המכירה בקניונים אינם בשטח שבחזקת מפעל הפיס, אלא אם המדובר בשטח תחום וברור שהוא בשליטתו המלאה של נותן השירות, והשטח אינו חלק מהמרחב הציבורי.
ודוק; גם אם היה מבקש מפעל הפיס לספק כיסא מותאם, אסור היה לו לעשות כן כל עוד הכיסא יוצב במרחב הציבורי ובשטח שאינו בהחזקתו. שוו בנפשכם מקרה בו יושב אדם על כסא מונגש  שניתן לו על ידי מפעל הפיס, שמוצב לצד הביתן וזאת על המדרכה, והולך רגל נפגע כתוצאה מהצבת הכסא, שהוא המכשול, המפגע. לא מן הנמנע שמפעל הפיס יחוב בחובת זהירות כלפי הולך הרגל עת הציב מכשול במרחב הציבורי שאינו בשליטתו או בהחזקתו. 
29. החוק לא דורש מאדם לבצע דבר שאינו אפשרי לעשות. יתרה מזאת, חזקה על המחוקק שלא התכוון לדרוש מנותן שירות מסחרי לבצע פעולה שהוא אינו רשאי לעשות אותה. כשם שלא ניתן לחייב אדם להציב כסא בביתו של אחר, כך גם לא ניתן לחייב את מפעל הפיס להציב כסא במרחב שאינו בהחזקתו, ובית המשפט לא יאכוף הוראה שאיננה ניתנת לביצוע.

30. על חזקה פרשנית זו ניתן ללמוד, למשל, מהקבלה לסעיף 17 (ב) לחוק הפרשנות, התשמ"א  – 1981, שם נקבע ש"הסמכה לעשות דבר או לכפות עשייתו – משמעה גם מתן סמכויות עזר הדרושות לכך במידה המתקבלת על הדעת". לעניין זה, נקבע כי "...הוראה זו בעצם מצהירה על עיקרון פרשני ידוע, ולפיו:"...הענקת סמכות לבצע פעולה משמעותה גם הענקת סמכות בצע כל דבר שבלעדיו לא ניתן לבצע אותה פעולה. כלל זה תולה יהבו בכוונת המחוקק: משהעניק זה האחרון במפורש את הסמכות ה'עיקרית', חזקה עליו שליווה אותה מכללא בסמכויות העזר החיוניות להפעלתה התקינה" (בג"ץ 5394/92 הופרט נ' יד ושם (מח (3) 353, עמוד 359, 1994). ובמילים אחרות, הוראת המחוקק כוללת ביצוע סמכויות עזר לביצוע ההוראה מתוך ההנחה שהמחוקק לא נותן הוראה שאינה ניתנת לביצוע. בענייננו – מכיוון שלא ניתן לחייב את מפעל הפיס לבצע פעולה בשטח שאינו בהחזקתו, החזקה הפרשנית היא שאין היא חלה במצב הדברים הזה. 

31. אם כן, ולסיכום נקודה זו – קיימים מקרים בהם לא ניתן יהיה לקיים את הוראות הדין, לא בשל העובדה שאין אנו מבקשים לקיים אותם, אלא בשל העובדה שבלתי אפשרי. כמו למשל, במקרה של שיחת שירות טלפונית או במקרה של רכישה מקוונת של מוצרים.

32. מפעל הפיס אינו יכול לקיים את הוראת התקנה מאחר והוא אינו יכול להציב כסאות בשטח ציבורי, וכן כי קיים איסור בדינים אחרים להצבת חפצים במרחב הציבורי ללא היתר. אם כך, אין לקבל את פרשנותו המילולית של המבקש להוראות התקנה, ויש לדחותה מאחר שקבלתה באופן כזה עלולה להוביל לתוצאה שהדעת לא תוכל לסבול.

33. גם טענת המבקש שכל אדם עם מוגבלות יכול לדרוש את הכסא, ללא קשר למוגבלותו, לא  יכולה להתקבל. 
שוב, קריאה טקסטואלית של תקנה 52(ב) לתקנות השוויון במנותק ממסגרתו הנורמטיבית עלולה להוביל למסקנה בלתי סבירה זו. 
אין לפרש סעיפים במנותק למסגרת הנורמטיבית שבה הם מתקיימים. כפי שאמר המשנה לנשיא (כתוארו דאז) השופט ש' לוין: "חוקים לא חוקקו בחלל ריק. הם מהווים חלק משיטה אינטגרטיבית הכוללת עקרונות יסוד. חזקה עליהם שהם חוקקו בגדר עקרונות אלה ושהם נועדו להגשימם. חזקה עליהם שהם פועלים כדי להגשים צדק ושוויון ושיישומם ימנע תוצאות שאינן מתיישבות עם תקנת הציבור" (ראו ע"א 3798/94 פלוני נ' פלונית, נ(3) 133, 153 (1996), האזכורים הושמטו).

בענייננו, אין צורך להתרחק מתקנה 52(ב) לתקנות השוויון ל"עקרונות יסוד". כל שעלינו לעשות, הוא להבין את הוראה זו בהתאם לתקנות השוויון שבה היא קיימת. כאמור, הזכות לשוויון חשובה היא, ומטרת חוק השוויון ביחס לאדם עם מוגבלות הוא "לעגן את זכותו להשתתפות שוויונית ופעילה בחברה בכל תחומי החיים, וכן לתת מענה הולם לצרכיו המיוחדים באופן שיאפשר לו לחיות את חייו בעצמאות מרבית, בפרטיות ובכבוד, תוך מיצוי מלוא יכולתו" (ראו סעיף 2 לחוק השוויון). כך, נראה שמטרת החוק היא מטרה של equity. באמצעות הוראותיו השונות, החוק מאפשר לאנשים עם מוגבלות לקבל גישה שוויונית ביחס לשאר האוכלוסייה. מנגד, מטרת החוק אינה לתת העדפה שאין  לה כל קשר למוגבלות כזו או אחרת של אדם. לשם ההמחשה, ברור כי אין היגיון בכך שאדם חירש יוכל לקבל כיסא מותאם בבואו לשירות מסחרי כלשהו, וזאת בניגוד לאדם אשר מוגבלותו נוגעת ליכולתו לעמוד, להתיישב, או לקום.

34. על כן, יש להבין את תקנה 52(ב) לתקנות השוויון ככזו שבאה לתת מענה לאותם אנשים אשר זקוקים לכיסא מותאם לאור מוגבלותם הפיזית בבואם לשירות מסחרי, על מנת שיוכלו לקחת חלק שווה בשירות זה.  לעומת זאת, כאשר אין קשר בין היכולת להשתתף באופן שווה בפעילות, אין היגיון בדרישה זו.  אין לקרוא ולפרש תקנה זו בצורה מבודדת ומנותקת מהחקיקה ממנה היא נבעה.

ודוק; מושב מותאם נדרש כשמרחק ההליכה גדול, במקומות המיועדים לישיבה ממושכת כגון המתנה בתור, קבלת שירות בישיבה, בית קפה, מסעדה, אולמות, גני אירועים, בתי קולנוע, הופעות תערוכות, פארקים, גנים ציבוריים, בתי מסחר גדולים, תאי הלבשה בחנויות, מלתחות, ברחוב לאורך המדרכות (ראו: ד"ר ג' עילם "נגישות לאנשים עם מוגבלות בהליכה שאינם מתניידים בכיסא גלגלים"). כאמור, אין זה המקרה בנקודת המכירה של מפעל הפיס, כאשר יצוין שממילא במרחב הציבורי (בין ברחוב ובין בקניון) ישנם כסאות וספסלים מותאמים, וככל שיש צורך יוכל לשבת עליהם. 




הפרת תקנה 23(א)
35. מעבר לנדרש, וממילא מאחר שהמבקש זנח את טענתו לעניין תקנה 23 לתקנות השוויון, ראוי לציין שגם  טענתו החלופית של המבקש לפיה מפעל הפיס הפר את תקנה 23(א) לתקנות השוויון, אין בה כדי לסייע.

תקנה 23 לתקנות עוסקת ב"מקומות המתנה", וסעיף קטן א' לאותה תקנה קובע כי "במקום שממתין בו הציבור לקבלת שירות ציבורי או להזמנתו, יספק החייב, ככל האפשר סמוך לעמדת השירות, מושבים...". כפי שטען מפעל הפיס, סוג השירות אותו הוא מספקת לא כולל מקומות המתנה. המדובר בביתן אשר ממוקם באמצע הרחוב, כאשר ההמתנה היחידה אשר עלולה להידרש היא בתור קצר לצורך קניית כרטיס ההגרלה. בכל מקרה, בענייננו לא התבקש הכיסא בזמן ההמתנה לשירות. 

36. זאת ועוד; מקובלת עליי טענת מפעל הפיס שהמושבים הנדרשים מכוח תקנה 23(א), בניגוד לתקנה 52, הם מושבים קבועים, ולא לפי בקשה. עובדה זו מסתמנת לאור הניסוח של התקנה. כך, נאמר בתקנה 23(ב) כי החייב "יתקין" מושבים. כפי שמציין מפעל הפיס, ברור כי לא ניתן להעמיד מקומות ישיבה קבועים מחוץ לביתנים והדוכנים השונים אשר פזורים ברחובות הארץ, כאשר הדבר יהווה סכנה לציבור (וממילא נדרשים לעמוד בדרישות דין נוספות לעניין הצבת כסאות במרחב הציבורי). אכן, אין זה מפתיע שהמבקש אינו מבקש מושבים קבועים, אלא רק מושבים על פי בקשה, אלא שתקנה 23 אינה מתייחסת למושבים מהסוג אליו מכוון המבקש.

הבאת "עמדת" מאסדר
37. בסיכומים, בחר המבקש להתייחס לדברים שלטענתו מהווים את "תשובת המאסדר" בנושא, הוא נציבות שוויון זכויות לאנשים עם מוגבלות במשרד המשפטים (פסקה 4-2, 22-21 לסיכומים). זאת, על אף דחיית בקשתו של המבקש לצירוף עמדה זו כראיה, ואמירתו המפורשת של בית משפט זה שאין לכך רלוונטיות לענייננו, ובהתעלמות מפורשת מקביעתי בעניין זה.
המבקש רצה להביא את מה שלטענתו מהווה את "עמדת" המאסדר כתמיכה לעמדתו המשפטית ביחס לשאלת הפרת תקנה 52(ב) לתקנות השוויון. בעשותו כן, הפנה את בית המשפט לדנ"א 4960/18 זליגמן נ' הפניקס, פסקה 62 לפסק הדין של השופט מלצר (נבו 4.7.2021), שקבע כי "על בית המשפט להטות אוזן לפרשנות הרשות המינהלית ולהתחשב בה, שכן היא איננה בעלת דין רגילה, אלא שנתונה לה מומחיות בתחום עליו היא אמונה, נוכח היכרותה עם השוק הרלבנטי והניסיון המעשי שלה".

38. בעניין זה, הסיבה המרכזית לכך שאין לקבל את טענותיו של המבקש היא ש"עמדת" המאסדר אליה הוא מתייחס, אינה עמדת מאסדר כלל וכלל ולא ניתן לראות אותה ככזו. מתברר שהמדובר במכתב מענה מטעם נציבות שוויון הזכויות לשאלה שנשאלה במסגרת תיק ודיון אחר. אין המדובר בנייר עמדה סדורה ומנומקת שניתן לאחר דיון מעמיק עם כלל הגורמים הרלוונטיים, שנעשה טרם הגשתו לבית המשפט בשאלה ספציפית שהופנתה אליו על ידי בית המשפט. המדובר באמירה כללית של הנציבות – בהעדר התייחסות מפורשת לנסיבות הספציפיות של המקרה שלפני. 
זאת ועוד; המסמך הנ"ל לא הוגש כלל כמוצג לתיק זה, ולא ניתן להסתמך עליו. על כן, אינני מבין כיצד ומדוע בוחר המבקש להתעלם מהחלטות בית המשפט בעניין זה, ולבטח כיצד מבקש הוא לסמוך טיעוניו על מה שאיננו כלל עומד לפני בית המשפט. כשלעצמי, טוב היה לולא נטענו בסיכומים טיעונים שאינם מבוססים על "עמדה" ולבטח לא מסמך שאושר להצגה בתיק ושמהווה חלק ממנו.

לעניין ההוצאות
39. נדמה שיש מקום לפסוק בתיק זה הוצאות ריאליות עם דחיית הבקשה לאישור תובענה כייצוגית; וזאת גם בשים לב לכך שהקשיים המשפטיים המהותיים הוצפו כבר במהלך הדיונים; וכן כי המבקש משתמש ב"עמדת" מאסדר במסגרת הסיכומים בלא שהדבר הותר לו. 
עם זאת, הטלת הוצאות ריאליות עלולה להוות אפקט מצנן מהגשת בקשות האישור, ונדמה לי שאין מקום לצנן מבקשים מפנייה להליך משמעותי וחשוב של תובענות ייצוגיות, על אחת כמה וכמה עת עסקינן בעניין משמעותי ומהותי של שוויון זכויות אנשים עם מוגבלות. על כן, פסיקת ההוצאות במסגרת תיק זה תיעשה באופן מדוד ומרוסן בסכום של 17,550 ₪ בלבד, בתקווה שלא יהיה בסכום הוצאות צנוע זה כדי להוות תמריץ להגיש בקשות לאישור בלא שהדברים נעשים במחשבה עמוקה ובדיקה יסודית טרם הגשתן.

לסיכומו של דבר: 
40. לאור האמור לעיל, הגעתי למסקנה שאין סיכוי סביר שטענות המבקש יוכרעו לטובת הקבוצה, ולא מתקיימים בענייננו התנאים לאישור תובענה כייצוגית, ולכן הבקשה לאישור התובענה כייצוגית - נדחית.

41. גם אם המבקש חש אי-נוחות מסוימת מעצם העובדה שקיבל שירות כאחד האדם ("כמו כולם", כלשונו) כשרכש כרטיס הגרלה בביתן ולא סופק לו כסא מותאם, בין שהיה זכאי לקבלו ובין אם לאו, ראוי היה, טרם שימוש בנשק הבלתי קונבנציונלי של הליך תובענה ייצוגית, לשקול את העניין בדחילו ורחימו, לרבות את השאלה האם יש בבקשה עצמה כדי לקדם את שוויון אנשים בעלי מוגבלות בחברה או חלילה לאו, בבחינת "אַל תְּהִי צַדִּיק הַרְבֵּה".


ניתן היום,  כ"ח שבט תשפ"ג, 19 פברואר 2023, בהעדר הצדדים.

